钦定古今图书集成/理学汇编/经籍典/第195卷 > 日知录一 > 滕子薛伯杞伯
## 钦定古今图书集成/理学汇编/经籍典/第195卷 > 日知录一 > 滕子薛伯杞伯

滕侯之降而子也，薛侯之降而伯也，杞侯之降而伯
而子也，贬之乎？

滕子来朝。张无垢、胡康侯谓“贬其朝桓。”

贬之者，人之可也，名之可也；至于名，尽之矣。降其爵，
非情也。古之天下，犹今也。崔呈秀、魏广微，天下之人
无字之者，言及之则名之，名之者，恶之也，恶之则名
之焉，尽之矣。若降其少师而为太子少师，降其尚书
而为侍郎、郎中、员外，虽童子亦知其不可矣。然则三
国之降焉何？沙随程氏以为是三国者，皆微困于诸
侯之政而自贬焉。

孙明复已有此说。伊川《春秋传》略同。

《昭公十三年》平丘之盟，子产争承曰：“郑伯男也，而使从公侯之贡，惧弗给也。”哀公十三年黄池之会，子服景伯曰：“鲁赋于吴八百乘，若为子男，则将半邾以属于吴，而如邾以事晋。”皆其证也。〈承谓“贡赋之次。” 〉

《春秋》之世，卫称“公”矣。“及其末也，贬而侯，贬而君。”

《史记·卫世家》：昭公时，三晋彊卫如小侯，属之。成侯十六年，卫更贬号曰侯。嗣君五年，更贬号曰君。此著于《史记》，而后人尚有不知者。高诱解《吕氏春秋卫嗣君》曰：“秦贬其号为君。”

夫滕、薛、杞犹是也。

襄公二十七年，宋之盟，齐人请邾，宋人请滕，皆不与盟。定公元年，城成周。宋仲几曰：“滕、薛、郳，吾役也。” 则不惟自贬，且为大国之私属矣。

故《鲁史》因而书之也。

小国贫，则滕、薛、杞降而称伯，称子。大国彊，则齐世子
光列于莒、邾、滕、薛、杞、小邾之上。

齐世子光八会诸侯，其五会并序“诸侯” 之下。至襄公十年伐郑之会在滕、薛、杞、小邾上，十一年再会，又进在莒、邾上。

时为之也。《左氏》谓“以先至而进之。”又托辞焉耳。